Diari Oficial de la Generalitat Valenciana


Sumari del DOGV 7013, del 29-04-2013 (2013/4079)

Convocatòria de quatre beques de formació pràctica en Biblioteconomia i Documentació.
-------------------------------------------------------------------------------------

### Dades del document

Número de DOGV
:   7013

Data del DOGV
:   29-04-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/4079


Data del document
:   09-04-2013

Organisme emissor
:   Corts Valencianes

Tipus de document
:   Anunci

Descriptors 

:   * ajuda pública

Convocatòria de quatre beques de formació pràctica en Biblioteconomia i Documentació. [2013/4079]
De conformitat amb el que hi ha disposat en l'article 34 del Reglament de la cambra, la Mesa de les Corts Valencianes, en la reunió del dia 9 d'abril de 2013, ha resolt convocar quatre beques de formació pràctica en biblioteconomia i documentació, relacionades amb l'activitat d'aquesta institució, d'acord amb les següents bases
Primera. Objecte
Les Corts Valencianes convoquen quatre beques de formació pràctica en biblioteconomia i documentació, relacionades amb l'activitat d'aquesta institució.
Segona. Condicions
1. Cadascuna de les beques tindrà una durada de 12 mesos, que es podran prorrogar un any, amb l'informe favorable previ del lletrat major i d'acord amb la disponibilitat pressupostària. La quantia total serà de 10.800 euros bruts, que es percebran a l'acabament del mes a raó de 900,00 euros, amb certificació prèvia del lletrat major.
2. Les Corts Valencianes incorporaran al règim general de la Seguretat Social les persones que obtinguen les beques, com hi ha disposat en el Reial Decret 1493/2011, de 24 d'octubre, pel qual es regulen els termes i les condicions d'inclusió en el règim general de la Seguretat Social de les persones que participen en programes de formació, en desenvolupament del que hi ha previst en la disposició addicional tercera de la Llei 27/2011, d'1 d'agost, sobre actualització i modernització del sistema de la Seguretat Social.
3. Les Corts Valencianes contractaran una assegurança d'accidents per a cadascun dels becaris i becàries pel temps de durada de la beca, en el supòsit que no tingueren cobertes aquestes contingències.
Les becàries que es troben en situació d'embaràs podran accedir al gaudi de les sis setmanes posteriors al part, i se suspendrà la beca per aquest mateix període. En aquest supòsit, la beca es prorrogarà per afegir-hi al final les sis setmanes corresponents a la llicència per maternitat.
4. Les beques seran indivisibles. Seran incompatibles amb qualsevol altra concedida per al mateix període o amb qualsevol classe de treball remunerat.
5. No podrà participar en la convocatòria qui ja haja gaudit de les beques susdites, si més no durant un quadrimestre.
6. La concessió i gaudiment de la beca no suposarà cap vinculació laboral o funcionarial entre el becari o becària i la cambra. No és aplicable a aquestes beques l'Estatut de personal investigador en formació ni l'Estatut del personal de les Corts.
Tercera. Sol·licitants
Podran optar a l'obtenció d'aquestes beques qui reunisca els requisits següents:
Ser espanyol o nacional d'un estat membre de la Unió Europea, o nacional dels estats als quals en virtut de tractats internacionals celebrats per la Unió Europea i ratificats per Espanya, siga d'aplicació la lliure circulació de persones.
Els aspirants que no tinguen nacionalitat espanyola hauran d'acreditar coneixements suficients de les llengües oficials de la Comunitat Valenciana, aspecte que es podrà verificar en el procés de selecció.
Posseir el grau en Informació i Documentació o títols equivalents.
Quarta. Formalització de les sol·licituds
1. Les persones que sol·liciten les beques hauran de presentar una instància dirigida al president de les Corts Valencianes en el Registre General de les Corts Valencianes, carrer de la Llibertat, s/n, de València, o en la forma establerta en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. Les sol·licituds s'hauran d'acompanyar de la documentació següent:
a) Fotocòpia compulsada del document nacional d'identitat (DNI) o document d'identificació d'estrangeria (NIE).
b) Si no té la nacionalitat espanyola, documentació suficient que acredite que l'aspirant és nacional d'un estat membre de la Unió Europea o nacional d'aquells estats als quals, en virtut de tractats celebrats per la Unió Europea i ratificats per Espanya, siga d'aplicació la lliure circulació de persones.
c) Currículum, segons el model que s'adjunta en l'annex, en el qual es faran constar les dades que s'hi sol·liciten.
d) Fotocòpia compulsada del títol o del dipòsit de les taxes per a l'expedició del títol acreditativa de la titulació exigida en la base tercera.
e) Certificat oficial o fotocòpia compulsada de l'expedient acadèmic, amb indicació de la nota mitjana ponderada numèrica (rang 5-10), conforme al Reial Decret 1125/2003, de 5 de setembre.
f) La documentació, els certificats i les acreditacions que el sol·licitant considere pertinent adjuntar com a mèrit personal i que justifique els mèrits relacionats en el currículum.
3. Tots els mèrits que s'al·leguen hauran de ser acreditats documentalment, mitjançant l'original o una fotocòpia compulsada, en el moment de presentació de sol·licituds. La documentació que no complisca aquests requisits no es tindrà en compte a l'hora de puntuar l'expedient personal del sol·licitant.
4. No es tindrà en compte cap mèrit al·legat que no estiga justificat documentalment.
5. El termini de presentació de sol·licituds serà de 15 dies hàbils, computables des de la publicació de las presents bases en el Diari Oficial de la Comunitat Valenciana i en el Butlletí Oficial de les Corts.
Cinquena. Procediment de la selecció
1. La comissió de selecció estarà constituïda per:
- Un membre de la Mesa de les Corts Valencianes.
- Dos lletrats o lletrades de les Corts Valencianes.
- Dos arxivers/veres-bibliotecaris/càries-documentalistes de les Corts Valencianes, adscrits al Servei d'Estudis, Documentació i Biblioteca.
- La cap de la Secció de Personal de l'Àrea Administrativa i Parlamentària, que actuarà com a secretària, amb veu.
2. La selecció constarà de dues fases:
Es durà a terme una primera fase, de revisió i barem dels mèrits al·legats per part de la comissió. S'entendrà que han superat aquesta fase les persones aspirants que obtinguen una qualificació igual o superior a 6 punts. Les condicions de mèrit avaluables i la puntuació que s'atorguen seran les següents:
a) Expedient acadèmic personal: màxim fins a 4 punts.
b) Formació acadèmica addicional objecte de la convocatòria: màxim fins a 5 punts.
Tesi doctoral: 2,5.
Diploma d'estudis avançats: 1,5.
Màster universitari, cursos doctorat, cursos postgrau: 1.
c) Formació no reglada en Biblioteconomia i Documentació: màxim fins a 2 punts.
d) Coneixement del valencià: màxim fins a 1 punt.
e) Coneixement d'altres idiomes de la Unió Europea: màxim fins a 3 punts. Un punt pel nivell superior de cada idioma acreditat.
f) Beques, treballs i experiència laboral en activitats similars: màxim fins a 1 punt.
g) Altre grau o llicenciatura: màxim fins a 1 punt.
h) Altres coneixements d'interès relacionats amb la convocatòria: màxim fins a 1 punt.
Els i les aspirants que hagen superat la selecció podran ser convocats a una segona fase per a la realització d'una entrevista i de les proves pràctiques que es consideren pertinents per a determinar el nivell de coneixements, l'experiència teoricopràctica o la idoneïtat dels candidats. La segona fase es puntuarà fins un màxim de 5 punts.
3. Abans dels 20 dies següents a l'acabament del termini de presentació de sol·licituds, la comissió se reunirà per a examinar-les i, posteriorment, elevar la proposta d'adjudicació a la Mesa de les Corts.
4. La convocatòria de las beques podrà declarar-se deserta.
5. Resultaran adjudicatàries de les beques les quatre persones aspirants que obtinguen major puntuació, una vegada realitzada la suma aritmètica de les dues puntuacions citades.
6. Es constituirà una borsa de reserva amb els i les aspirants a les beques que tot i haver superat la selecció no en resulten adjudicataris o adjudicatàries. La provisió de les beques vacants que puguen produir-se per renúncia de la persona adjudicatària o la suspensió o revocació de la Mesa de les Corts Valencianes, es realitzarà mitjançant aquesta borsa de reserva de forma automàtica per resolució de la Presidència de les Corts Valencianes. La borsa de reserva es mantindrà fins l'acabament de les beques.
Sisena. Obligacions del becari i la becària
1. El becari o la becària una vegada accepte la beca adquireix els compromisos següents:
a) Presentar certificació que acredite que no pateix malaltia o defecte físic que impedisca la prestació dels estudis i els treballs que comporta l'acceptació de la beca.
b) Presentar declaració jurada de no tenir cap relació laboral.
c) Complir les bases de la convocatòria i les altres normes que resulten d'aplicació com a conseqüència d'aquesta.
2. Començar el gaudiment de la beca el dia que s'assenyale.
3. El becari o la becària durà a terme les activitats de formació teoricopràctica que se li determinen en el Servei d'Estudis, Documentació i Biblioteca de les Corts Valencianes, en les condicions de lloc i temps que se li indiquen.
4. Els treballs realitzats seran de propietat de les Corts Valencianes i no podran ser utilitzats pels autors i les autores sense la autorització corresponent.
5. Així mateix, els becaris i les becàries hauran d'observar discreció absoluta sobre els documents o les informacions que pogueren conèixer en la institució i que no s'hagen fet públics en cap forma.
6. Les Corts es reserven el dret de suspendre o, si escau, revocar el gaudiment de la beca en el supòsit que el becari o la becària no realitzara els treballs per a la seua formació pràctica en condicions satisfactòries, si deixaven de reunir-se els requisits que es van exigir o si incomplien, sense causa justificada, les condicions establertes en aquesta convocatòria.
7. L'incompliment pel becari o la becària de les seues obligacions podrà donar lloc a la privació de la beca pel temps que quede pendent, sense perjudici de les responsabilitats que resulten exigibles.
Contra aquest acord que no exhaureix la via administrativa, les persones interessades podran interposar recurs ordinari davant la Mesa de les Corts Valencianes, en el termini d'un mes comptador l'endemà de la publicació d'aquest acord en el Butlletí Oficial de les Corts i el Diari Oficial de la Comunitat Valenciana, de conformitat amb el que hi ha establert en l'article 114 i següents de la Llei de Règim Jurídic de les Administracions Públiques i del Procediment Administratiu Comú.
Palau de les Corts, València, 9 d'abril de 2013.- El president: Juan Gabriel Cotino Ferrer. La secretària segona: Carmen Martínez Ramírez.